Ažytė
Ažytė, Ežytė – upė Raseinių ir Kėdainių rajonuose; Šušvės dešinysis intakas. Prasideda į šiaurės rytus nuo Betygalos, teka į rytus. Įteka į Šušvę 54 km nuo jos žiočių, ties Antkalnio kaimu. Intakai: Morkiškis, Ažytėlė, Duburys (kairieji), Ažynas, Traidupys (dešinieji). Slėnio gylis 10 m. Vaga aukštupyje reguliuota, plotis 6–7 m, gylis 0,5-0,6 m. Srovės greitis 0,1 m/s. Vidutinis vagos nuolydis 1,9 m/km. Prie Ažytės įsikūrę Barsukinės, Lenčių, Ažytėnų, Antkalnio kaimai. Pavadinimas neaiškios kilmės, siejamas galimai su ežia („riba“, plg. „rubežius“).